Document ID: 32009D0770

KOMMISSIONENS BESLUTNING
af 13. oktober 2009
om fastlæggelse af standardrapporteringsmodeller til brug ved fremlæggelse af overvågningsresultaterne i forbindelse med udsætning i miljøet af genetisk modificerede organismer, som eller i produkter, med henblik på markedsføring i overensstemmelse med Europa-Parlamentets og Rådets direktiv 2001/18/EF
(meddelt under nummer K(2009) 7680)
(EØS-relevant tekst)
(2009/770/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Europa-Parlamentets og Rådets direktiv 2001/18/EF af 12. marts 2001 om udsætning i miljøet af genetisk modificerede organismer og om ophævelse af Rådets direktiv 90/220/EØF (1), særlig første afsnit, andet punktum, i bilag VII, og
ud fra følgende betragtninger:
(1)
Før en genetisk modificeret organisme (gmo) markedsføres, skal der i henhold til direktiv 2001/18/EF indgives en anmeldelse til den kompetente myndighed i den medlemsstat, hvor den pågældende gmo skal markedsføres første gang. Anmeldelsen skal indeholde en overvågningsplan i overensstemmelse med bilag VII til samme direktiv.
(2)
Direktiv 2001/18/EF foreskriver, at anmelderen først må påbegynde markedsføringen, når han har modtaget den kompetente myndigheds skriftlige tilladelse, og under iagttagelse af de til denne tilladelse knyttede betingelser.
(3)
Den skriftlige tilladelse til at markedsføre en gmo skal udtrykkeligt angive overvågningskrav i overensstemmelse med bilag VII til direktiv 2001/18/EF, herunder rapporteringsforpligtelser over for Kommissionen og de kompetente myndigheder.
(4)
I henhold til Europa-Parlamentets og Rådets forordning (EF) nr. 1829/2003 af 22. september 2003 om genetisk modificerede fødevarer og foderstoffer (2) skal ansøgningen om tilladelse, såfremt den vedrører gmo'er eller fødevarer og foder, der indeholder eller består af gmo'er, endvidere vedlægges en overvågningsplan for de miljømæssige konsekvenser i overensstemmelse med bilag VII til direktiv 2001/18/EF.
(5)
Bilag VII til direktiv 2001/18/EF indeholder en generel beskrivelse af de mål, der skal nås, og de generelle principper, der skal følges ved udarbejdelse af overvågningsplanen.
(6)
I henhold til samme bilag kan der udarbejdes tekniske vejledende noter efter forskriftsproceduren i artikel 30, stk. 2, i direktiv 2001/18/EF med forklarende bemærkninger til bilag VII for at lette gennemførelsen af samme bilag.
(7)
Ved Rådets beslutning 2002/811/EF (3) er der fastsat vejledende noter til supplering af oplysningerne i bilag VII til direktiv 2001/18/EF. For at sikre, at målene i bilag VII til direktiv 2001/18/EF opfyldes ensartet, gennemsigtigt og fuldstændigt, bør nævnte bilag suppleres yderligere, ved at der vedtages modeller til brug ved fremlæggelse af overvågningsresultater i forbindelse med markedsføring af gmo'er, med særligt fokus på højerestående genetisk modificerede planter.
(8)
Da der gælder forskellige krav til henholdsvis overvågningen af dyrkning af gmo'er og overvågningen af import og forarbejdning samt anvendelse til fødevare- og foderbrug af gmo'er, bør der fastlægges separate modeller.
(9)
I betragtning af at det er nødvendigt at tage hensyn til uønskede virkninger på baggrund af afgrøden, den nye egenskab, recipientmiljøet og konklusionerne i miljørisikovurderingen, bør der i rapporterne tages hensyn til den ikke-udtømmende liste over virkninger, konsekvenser og resultater, der vil kunne have uønskede virkninger på miljøet, jf. de forklarende bemærkninger.
(10)
Det vil kunne være nødvendigt at tilpasse de nuværende rapporteringsmodeller eller udvikle nye modeller under hensyntagen til behovene i forbindelse med udstedelse af tilladelser til nye typer gmo'er eller indførelse af nye overvågningsmetoder.
(11)
Foranstaltningerne i denne beslutning er i overensstemmelse med udtalelse fra det udvalg, der er nedsat i henhold til artikel 30, stk. 2, i direktiv 2001/18/EF -
VEDTAGET FØLGENDE BESLUTNING:
Artikel 1
Rapporteringsmodellerne i bilag I og II anvendes som tekniske vejledende noter med henblik på at lette gennemførelsen og forståelsen af bilag VII til direktiv 2001/18/EF.
Artikel 2
Denne beslutning er rettet til medlemsstaterne.
Udfærdiget i Bruxelles, den 13. oktober 2009.

Labels: 20
7
3
0
12